b"\n_START_ARTICLE_\n?Nycticebus linglom\n_START_SECTION_\nTaxonomia\n_START_PARAGRAPH_\n?Nycticebus linglom fou descrit l'any 1997 pels paleont\xc3\xb2legs francesos Pierre Mein i L\xc3\xa9onard Ginsburg en un informe sobre els mam\xc3\xadfers f\xc3\xb2ssils del jaciment de Li Mae Long (Tail\xc3\xa0ndia). L'animal \xc3\xa9s conegut a partir d'una \xc3\xbanica dent. Basant-se en comparacions amb altres primats prosimis, Mein i Ginsburg conclogueren que els seus parents m\xc3\xa9s propers eren els loris del g\xc3\xa8nere Nycticebus, encara vivents avui en dia. No obstant aix\xc3\xb2, com que tenien tan poc material per estudiar, nom\xc3\xa9s assignaren l'esp\xc3\xa8cie del f\xc3\xb2ssil al g\xc3\xa8nere Nycticebus de manera provisional, fent servir nomenclatura oberta. El nom espec\xc3\xadfic, linglom, significa 'loris' en tailand\xc3\xa8s.\n_START_SECTION_\nDescripci\xc3\xb3\n_START_PARAGRAPH_\nL'\xc3\xbanica dent coneguda, una tercera molar superior (M3) coneguda com a T Li 41, \xc3\xa9s molt petita, amb una longitud d'1,29 mm i una amplada d'1,82 mm. Mein i Ginsburg afirmen que \xc3\xa9s la molar de prosimi m\xc3\xa9s petita que s'ha trobat mai. La dent \xc3\xa9s triangular i t\xc3\xa9 una morfologia simple i redu\xc3\xafda. Presenta tres c\xc3\xbaspides, el protocon, el paracon i el metacon, que estan connectades per una cresta. Les c\xc3\xbaspides s\xc3\xb3n baixes i arrodonides. El metacon, situat a la part posterior de la dent, \xc3\xa9s m\xc3\xa9s proper al protocon, que es troba al costat lingual anterior, que del paracon, que es troba al costat labial davanter. El protocon \xc3\xa9s arrodonit al costat lingual i s'uneix a una cresta feble pel davant i el darrere. Al costat labial davanter hi ha una cresta llarga, la cresta parastilar, que presenta una c\xc3\xbaspide m\xc3\xa9s petita coneguda com a parastil. S'aprecia desgast a la cresta parastilar i a la part anterior es pot veure una faceta de contacte amb la segona molar superior que la precedeix. La dent t\xc3\xa9 una \xc3\xbanica arrel ben desenvolupada, que t\xc3\xa9 una s\xc3\xa8rie de solcs que suggereixen que est\xc3\xa0 formada per la fusi\xc3\xb3 de tres \xc2\xabminiarrels\xc2\xbb._NEWLINE_?N. linglom \xc3\xa9s molt m\xc3\xa9s petit que els primats de la fam\xc3\xadlia dels sivalad\xc3\xa0pids i, a difer\xc3\xa8ncia de les M3 dels tarsers, l'\xc3\xbanic f\xc3\xb2ssil que se'n coneix t\xc3\xa9 una forma redu\xc3\xafda i manca de quarta c\xc3\xbaspide principal (hipocon)._NEWLINE_Amb la seva forma redu\xc3\xafda i triangular, s'assembla m\xc3\xa9s als loris, tot i que l'abs\xc3\xa8ncia d'hipocon tamb\xc3\xa9 la distingeix dels loris esvelts (Loris), els anguatibs (Arctocebus) i el loris pigmeu (Nycticebus pygmaeus). El g\xc3\xa8nere f\xc3\xb2ssil Nycticeboides no presenta la cara lingual arrodonida del protocon present en\xc2\xa0?N. linglom i t\xc3\xa9 c\xc3\xbaspides addicionals. No obstant aix\xc3\xb2,\xc2\xa0?N. linglom s'assembla molt al loris de Bengala, del qual es distingeix per la seva mida m\xc3\xa9s petita i la pres\xc3\xa8ncia d'arrels fusionades.\n_START_SECTION_\nDistribuci\xc3\xb3 i ecologia\n_START_PARAGRAPH_\nLi Mae Long, el jaciment on es trob\xc3\xa0\xc2\xa0?N. linglom, data de finals del Mioc\xc3\xa8 inferior, per\xc3\xadode corresponent a la zona europea MN 4 (ca. 18 Ma). Es troba a la prov\xc3\xadncia tailandesa de Lamphun. La fauna f\xc3\xb2ssil inclou 34 esp\xc3\xa8cies de mam\xc3\xadfers, incloent-hi el tarser Tarsius thailandica i la tupaia Tupaia miocenica. Mein i Ginsburg arribaren a la conclusi\xc3\xb3 que la fauna representa un medi bosc\xc3\xb3s tropical proper a un llac som."